पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महासंक्रमण के दौर में मरीजों की उखड़ती सांसों की डोर को थामने के लिए 50 कंसंट्रेटर बीकानेर पहुंच गए हैं। पांच सौ का ऑर्डर और जारी कर दिया गया है। बॉटलिंग प्लांट शुरू होने से पीबीएम हॉस्पिटल में छह सौ सिलेंडरों की बचत होने लगी है। डीएमएफटी फंड के तहत स्वीकृत सौ में से पचास ऑक्सीजन कंसंट्रेटर बुधवार को पीबीएम हॉस्पिटल पहुंचे।
वहीं शेष पचास गुरुवार तक आ आने की संभावना है। इसी क्रम में रिलीफ फंड द्वारा पीबीएम अस्पताल के लिए तीन सौ और सीएचसी स्तर तक ऑक्सीजन युक्त बैड की व्यवस्था करने के लिए दो सौ ऑक्सीजन कंसंट्रेटर खरीद की स्वीकृति दे दी गई है। पीबीएम अधीक्षक तथा मुख्य चिकित्सा एवं स्वास्थ्य अधिकारी इनकी खरीद करेंगे।
कलेक्टर नमित मेहता ने बुधवार को प्रशासनिक अधिकारियों, वरिष्ठ चिकित्सकों और ऑक्सीजन मित्रों के साथ बैठक लेते हुए ऑक्सीजन की सप्लाई की स्थिति की समीक्षा की। मेहता ने कहा कि आवक से लेकर मरीज तक ऑक्सीजन सप्लाई की प्रभावी मॉनिटरिंग की बदौलत जिले में बड़ी मात्रा में ऑक्सीजन का अपव्यय रुका है। कुछ दिन पूर्व तक जिले में ऑक्सीजन के 2 हजार सिलेण्डर की खपत होने लगी थी, जो अब घटकर लगभग 1 हजार 400 तक पहुंच गई है।
एक सप्ताह पूर्व तक पीबीएम अस्पताल में प्रतिदिन प्रति मरीज औसत 4.3 ऑक्सीजन सिलेण्डर की खपत हो रही थी, यह अब कम होकर 2.1 सिलेण्डर प्रति मरीज पहुंच गया है, जबकि मरीजों का भार लगातार बढ़ रहा है।
कंसंट्रेटर मिलने के साथ ही एमसीएच विंग में बढ़ा रहे बेड
ऑक्सीजन कंसंट्रेटर मिलने के साथ एमसीएच विंग के भू-तल पर बेड बढ़ाने की तैयारी की जा रही है। मरीज संख्या बढ़ने की स्थिति में यहां भर्ती होने वाले मरीजों को कंसंट्रेटर के माध्यम से निर्बाध ऑक्सीजन आपूर्ति होती रहेगी। कलेक्टर ने बताया कि लॉयंस क्लब और रोटरी क्लब के भवनों में 25-25 बेड क्षमता के क्वारेंटाइन सेंटर तैयार कर लिए गए हैं। आवश्यकता के अनुसार इनका उपयोग भी किया जा सकेगा। वहीं जिला अस्पताल में भी दस ऑक्सीजन कंसंट्रेटर के माध्यम से ऑक्सीजन आपूर्ति की सुविधा शीघ्र ही प्रारम्भ कर दी जाएगी।
ऑक्सीजन मित्र ने बताया, कैसे रोक रहे बर्बादी
ऑक्सीजन मित्र के रूप में तैनात नर्सिंग स्टूडेंट्स ने एमसीएच विंग सहित विभिन्न वार्डों में ऑक्सीजन की बर्बादी रोकने के बारे में जानकारी दी। उन्होंने बताया कि मरीज की आवश्यकता के अनुसार ऑक्सीजन फ्लो पर नजर रखी जा रही है। मास्क सही ढंग से लगाने के साथ बिना जरूरत ऑक्सीजन फ्लो तेज करने वाले एवं बेवजह बर्बाद करने वाले मरीजों के परिजनों को समझाया जा रहा है।
डॉक्टरों को भी इसकी जानकारी दी जा रही है। बैठक में मेडिकल कॉलेज प्राचार्य डॉ. मुकेश आर्य, पीबीएम अधीक्षक डॉ. परमिंदर सिरोही आदि उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn